ناس کورد-
"داخکردن و بێبەشکردنیان لە نان خواردن و ئەشکەنجەى دەرونى"، ئەمە چیرۆکى ژیانى سێ منداڵە لە هەولێر کە جیابوونەوەى باوک و دایکیان سەرگەردانى کردوون و داپیریان دۆسیەکەیانى ئاشکراکرد.
منداڵەکان کە تەمەنیان 8، 6 و 4 ساڵن، نەهامەتییەکانیان لەو کاتەوە دەستیپێکرد کە دایک و باوکیان لەیەکتر جیابوونەوە و باوکیان هاوسەرگیرى کردەوە.
لەماوەى مانەوەیان لەلاى زڕدایکیان، منداڵەکان روبەڕووى سزاى توند بوونەتەوە، بەو هۆیەشەوە داپیریان لەخۆى گرتوون.
فەرمان محەمەد، بەڕێوەبەری بەرەنگاربوونەوەی توندوتیژی دژی ژن و خێزان لە هەولێر ئەمڕۆ چوارشەممە بە "ناس کورد" ى راگەیاند، منداڵەکان لەلایەن زڕ دایکیانەوە سزاى جۆراوجۆر دراون و تیمەکانیان سەردانیان کردوون و ئەوەیان پشتڕاستکردووەتەوە.
بەپێی ئەو وێنانەى کە بەڕێوەبەرایەتییەکە بڵاویکردووەتەوە ئاسەوارى داخکردن بەجەستەى هەر سێ منداڵەکەوە دەردەکەوێت.
بەڕێوەبەرایەتییەکە رۆژى سێشەممە لە راگەیەنراوێکدا کە دەست "ناس کورد" کەوتووە رایگەیاند، ئەو سێ منداڵە له لایهن زڕدایكیانهوه بەناوی (س. ع) ئەشکەنجە دراون و دواتر بە كهوچكی چیشت جەستەیان داغ کراون، ئەمە جگە لەوەی ئازاری دەروونی دراون و چەندین جار بێ بەشی کردوون لەنان خواردن.
فەرمان محەمەد وتى، "منداڵەکان دواى ئەشکەنجەدانیان لەلاى داپیریان ماونەتەوە، ئێستا ئەو لە دۆسیەکە سکاڵاکارە و ئیفادەى لێوەرگیراوە و ئەمڕۆ رێوشوێنە یاساییەکان دژى دایک و باوکى منداڵەکان دەستپێدەکات".
وتیشى، "تائێستا باوک و زڕ دایکى منداڵەکان شوێنیان نادیارە و هیچ پەیوەندییەکیشیان نەکردووە بۆ سۆراخى چارەنوسی منداڵەکان".
منداڵەکان لەئێستادا رەوانەى نەخۆشخانە کراون بۆ زانینى دۆخى تەندروستیان و وەرگرتنى چارەسەر، دواى ئەو سزا توندانەى روبەڕوویان بووەتەوە.
"لە نەخۆشخانە راپۆرتى پزیشکى دەنوسرێت لەبارەى ئەشکەنجەدانیانەوە، ئەوەش وەکو بەڵگە بۆ دۆسیەکە پشتى پێدەبەسترێت"، فەرمان محەمەد وایوت.
باسى لەوەشکرد، ئەگەر مەترسی لەسەر ژیانى منداڵەکان هەبێت بەڕێوەبەرایەتییەکەیان ئامادەیە لەخۆیان بگرێت و بیانپارێزێت، بەڵام تا ئێستا داپیرى منداڵەکان داواى لەو شێوەیەى لێنکردوون.